খাণ্ডোয়ার ডেপুটি পুলিশ সুপার (মহিলা সেল) সুনীতা রাওয়াকে উদ্ধৃত করে সংবাদ সংস্থা পিটিআই জানাচ্ছে, পারিবারিক কারণে ওই মহিলার সঙ্গে তাঁর স্বামীর কিছুদিন ধরে গোলমাল চলছিল। গত ১৩ জুন অর্থাৎ শুক্রবার তাঁর স্বামী কিছু লোকজনকে নিয়ে চড়াও হয়। হামলাকারীদের দলে স্বামীর বন্ধু ছাড়াও ছিল শ্বশুরবাড়ির কয়েকজন আত্মীয়। আদিবাসী বধূটি তখন তাঁর নাবালক সন্তানকে খেতে দিচ্ছিলেন। তারা চুলের মুঠি ধরে তাঁকে ঘর থেকে বের করে আনে। শুরু হয় অশ্লীল ভাষায় গালিগালাজ। জোর করে কাপড় খুলে তাঁকে নগ্ন করে দেওয়া হয়। ওই অবস্থায় ঘোরানো হয় সারা গ্রাম। অভিযোগ, আর্ত চিৎকার করলেও গ্রামের একজনও বাঁচাতে এগিয়ে আসেনি। প্রচণ্ড গরমে ওই মহিলা যখন 'জল, জল' বলে চিৎকার করছেন, তখন তাঁকে মারতে মারতে মাটি ফেলে দেওয়া হয়। নির্যাতনকারীরা মহিলার নাবালক পুত্রের সামনেই তাঁর মুখে প্রস্রাব করে দেয়। তার পর টানতে টানতে একটি ঘরে ঢুকিয়ে দশজন উপর্যুপরি ধর্ষণ করে। অত্যাচারের চোটে ওই মহিলা জ্ঞান হারান।